Interjú Isciuc Enikővel, a Bonfini Étterem vezetőjével
· Kérek egy bemutatkozást és az étterem nevét!
· Isciuc Enikő vagyok, a Bonfini étterem üzletvezetője. Az étterem kilenc éves múlttal rendelkezik, célunk, hogy hozzájáruljunk a székelykeresztúri régió kulturális, üzleti, kereskedelmi és turisztikai életének fellendítéséhez. Hisszük, hogy a kellemes környezettel, a hagyományos, mégis más kategóriájú élményt jelentő étkeztetéseinkkel, valamint a minőségi nedűinkkel hozzájárulunk, hogy új alapra helyezzük a vendéglátás fogalmát régiónkban. Ételeink alapvetően hagyományőrző receptek alapján készülnek, helyi specialitásokból, ugyanakkor modern ételekből is találhatunk kedvünkre.
· Mikor és hogyan került kapcsolatba a vendéglátással, milyen út vezetett el addig, hogy az étterem működtetője legyen?
· A vendéglő megnyitása előtt egy élelmiszerüzletben voltam egységvezető, ezután kértek fel az étterem vezetői feladatainak ellátására. A tevékenységek közti különbségek áthidalásához szükséges volt különböző tréningeken részt vennem, ezek napjainkig hatással vannak tevékenységeinkre.
· Hogyan változott az utóbbi években a forgalom, hogyan látja az elkövetkező években mi várható ezen a területen?
· A forgalmunk egyenes arányban változik a társadalmi igények növekedésével, ami azt jelenti, hogy egyre több turista látogat el a Székelyföldre, amelynek városunk is egyik fontos állomása, és a helyi vendégeink is egyre gyakrabban élnek a kulináris élvezetekkel. 
· Miért szereti ezt a várost?
· Székelykeresztúr a szülővárosom, itt végeztem középfokú tanulmányaimat az Orbán Balázs Gimnáziumban, ismerem és szeretem ezt a várost. 
· Mennyire vesz Ön részt a vendéglátás mindennapi feladataiban?
· A mindennapi feladatok teljes körű irányítása az egyik fő feladatom, amely az árú beszerzésétől egészen a végtermék előállításáig és eladásáig kiterjed. További feladatom a szezonális termékek bevezetése, ünnepnapok leszervezése műsorral vagy anélkül, a hagyományoknak és természetesen a vendégek igényeinek megfelelően, családi rendezvények szervezése az étterem falain belül vagy külső helyszínen. 
· Ha vendégként érkezne Székelykeresztúrra, hol étkezne, és hol szállna meg?
· [bookmark: _GoBack]Pártatlan lennék ez ügyben, biztos a Bonfini éttermet választanám, hajlékul pedig a Barni panziót keresném fel. 
· Valószínűleg sok érdekes, váratlan dolog fordul elő ezen a pályán. Mesélne ezek közül egyet?
· Történtek már bakik nálunk is, mert emberek vagyunk, mindannyian hibázunk. Egyik ilyen például egy keresztúri napon volt, úgy emlékszem. Nagy tömeg volt, és egy akkor még kezdő pincérlány vitte le a pizzát a teraszra, és véletlenül megcsúszott a tányéron a pizza, és ráborult az előtte ülőre, de szerencsére barátja volt az illető, úgyhogy nagy probléma nem lett belőle. 
· Járt-e már a Dél-Alföldön illetve Hódmezővásárhelyen? Mennyire volt elégedett a vendéglátással?
· Jártam már Szegeden, de csak átutazóban, viszont a Balatonon nyaraltam, és meg voltam elégedve az éttermek kiszolgálásával. Lánykoromban dolgoztam is a Balatonon 3 évet a Vadkacsa vendéglőben, mondhatni itt kezdtem a pályafutásomat. 
· Ön szerint miért érdemes Székelykeresztúrra látogatni, milyen vonzerővel rendelkezik ez a város?
· Érdemes Keresztúrra látogatni, mert itt van Petőfi körtefája (Gyárfás kúria) meg a Molnár István Múzeum, és nem utolsó sorban az emberek nagyon barátságosak, vendégszeretőek. Nagy a körzet turisztikai vonzata, mert közel van még a parajdi sóbánya, Tamási Áron szülőfaluja és sok más, amit kár lenne kihagyni. 
· Voltak-e híres vendégei?
· Igen, például Győzikéék (nevetés). Több híres zenész is járt már az étteremben.
· Köszönjük a beszélgetést. Minden jót kívánunk Önnek és a Bonfini étteremnek!
· Köszönöm.
